नयी दिल्ली -- केंद्रीय जल संसाधन, नदी विकास एवं गंगा संरक्षण मंत्री सुश्री उमा भारती ने कहा है कि जल संरक्षण के महत्‍व और जल प्रदूषण की रोकथाम पर जागरूकता फैलाने में बच्‍चों की महत्‍वपूर्ण भूमिका हो सकती है। दिल्‍ली में जल संरक्षण तथा प्रदूषण पर आयोजित छठी राष्‍ट्रीय चित्रकला प्रतियोगिता के पुरस्‍कार वितरित करते हुए उन्‍होंने कहा कि कई बार बच्‍चे जल संरक्षण का संदेश फैलाने में अपने अभिभावकों से बेहतर साबित हुए हैं। उन्‍होंने कहा, ‘हमें अपने भू-जल के बेहतर संरक्षण और नदियों को प्रदूषण मुक्‍त करने में बच्‍चों और युवा पीढ़ी का और अधिक सहयोग लेना होगा।’